กรุงศรีฯชี้ดอกเบี้ยเงินฝากสวนทางสภาพคล่อง
กรุงศรีฯชี้ดอกเบี้ยเงินฝากสวนทางสภาพคล่อง หวั่นพ.ร.บ.คุ้มครองเงินฝากกระทบพฤติกรรมลูกค้า คาดตลาดเงินฝากปีหน้าแข่งขันด้านผลิตภัณฑ์และบริการสูง&nbsp;&nbsp;
26 ต.ค. 2553

กรุงศรีฯชี้ดอกเบี้ยเงินฝากสวนทางสภาพคล่อง หวั่นพ.ร.บ.คุ้มครองเงินฝากกระทบพฤติกรรมลูกค้า คาดตลาดเงินฝากปีหน้าแข่งขันด้านผลิตภัณฑ์และบริการสูง  
นายกฤษณ์ จันทโนทก ผุ้จัดการฝ่ายอาวุโส สายงานธุรกิจเงินฝากและการลงทุน ธนาคารกรุงศรีอยุธยา กล่าวว่า ดอกเบี้ยของผลิตภัณฑ์เงินฝากในธุรกิจธนาคารขณะนี้ ยังคงสวนกระแสกับสภาพคล่องในตลาดที่มีค่อนข้างมาก ซึ่งส่วนหนึ่งเป็นผลมาจากการที่คณะกรรมการนโยบายการเงิน (กนง.) ยังไม่ปรับขึ้นอัตราดอกเบี้ยนโยบาย และคาดว่าจะยังไม่มีการปรับขึ้นไปจนถึงสิ้นปีนี้
อย่างไรก็ตาม จากสถานการณ์น้ำท่วมซึ่งทำให้อัตราเงินเฟ้อปรับตัวสูงขึ้น ก็มีแนวโน้มว่ากนง.อาจจะปรับขึ้นดอกเบี้ยนโยบายในเดือน ธ.ค.ก็เป็นได้ ซึ่งจะส่งผลให้ธนาคารพาณิชย์ต้องออกผลิตภัณฑ์เงินฝากดอกเบี้ยสูงเพื่อจูงใจลูกค้าในการแข่งขันระดมเงินฝากในปีหน้ารุนแรงขึ้น 
“ตลาดเงินฝากในปีหน้า คาดว่าน่าจะมีการแข่งขันสูงขึ้น ทำให้ธนาคารต้องปรับตัวและแข่งกันมากขึ้น ทั้งด้านการออกผลิตภัณฑ์เงินฝากและเรื่องของการบริการและการเพิ่มช่องทางการติดต่อกับลูกค้า ส่วนเรื่องการปรับขึ้นดอกเบี้ยนโยบายตอนนี้ก็ยังมีหลายกระแส คงต้องจับตาดูอย่างใกล้ชิดต่อไป” นายกฤษณ์ กล่าว
นายกฤษณ์ กล่าวว่า  เชื่อว่าตลาดเงินฝากในไตรมาสสุดท้ายนี้ ทุกธนาคารคงจะพยายามรักษาฐานลูกค้าเอาไว้ ขณะที่ธนาคารกรุงศรีฯจะเน้นไปที่ลูกค้ารายย่อยเป็นหลัก เพื่อเพิ่มยอดเงินฝากให้เป็นไปตามเป้าที่ 6.2 แสนล้านบาท ซึ่งขณะนี้ยอดรวมเงินฝากของธนาคารอยู่ที่ 5.8 แสนล้านบาท 
นอกจากนี้ ปัจจัยที่สำคัญอีกสิ่งหนึ่ง สำหรับตลาดเงินฝากในปีหน้าที่ทุกธนาคารต้องจับตาดูอย่างใกล้ชิด คือ พฤติกรรมของลูกค้าที่จะตอบสนองกับ พ.ร.บ.คุ้มครองเงินฝากที่จะลดความคุ้มครองลงมาอยู่ที่ 50 ล้านบาทต่อบัญชี อย่างไรก็ตามเชื่อว่าในปี 2555 ตลาดเงินฝากจะเกิดการเปลี่ยนแปลงครั้งใหญ่ เพราะวงเงินคุ้มครองจะลดลงมาอยู่ที่เพียง 1 ล้านบาทต่อบัญชีเท่านั้น
“คาดว่าผลกระทบจากพ.ร.บ.คุ้มครองเงินฝากจะทำให้กลุ่มลูกค้าของธนาคาร มีการแตกกระจายกันมากขึ้น โดยอาจจะมองไปที่ธนาคารที่ให้อัตราดอกเบี้ยที่จูงใจหรือธนาคารที่มั่นคง นอกจากนี้บางส่วนอาจจะหันไปหาผลิตภัณฑ์อย่างเช่น ตั๋ว B/E เพราะเป็นตัวเลือกที่ให้ดอกเบี้ยสูง” นายกฤษณ์ กล่าว
นายกฤษณ์ กล่าวอีกว่า ขณะนี้ธนาคารกรุงศรีฯได้ออกผลิตภัณฑ์เงินฝากเพื่อเจาะกลุ่มลูกค้ารายย่อย “กรุงศรี Mix &amp; Max”  ที่ให้อัตราดอกเบี้ยพิเศษสูงกว่าบัญชีออมทรัพย์ทั่วไป โดยให้อัตราดอกเบี้ยสูงสุดที่ 1.25 % สำหรับลูกค้าที่มีเงินฝากตั้งแต่ 1 แสนบาทแต่ไม่เกิน 10 ล้านบาท โดยสามารถเบิกถอนหรือโอนเงินได้ไม่เกิน 2 ครั้งต่อเดือน หากเบิกถอนเกินจะคิดอัตราค่าธรรมเนียมครั้งละ 500 บาท โดยที่อัตราดอกเบี้ยพิเศษจะนับตั้งแต่วันที่ 6 ต.ค. 53-31 ม.ค. 54  จากนั้นจะปรับอัตราดอกเบี้ยเป็นอัตราบัญชีออมทรัพย์ +0.50 % แทน
ทั้งนี้ คาดว่าผลิตภัณฑ์ใหม่ของธนาคารจะสามารถเพิ่มยอดเงินฝากได้อีก 4 หมื่นล้านบาท ซึ่งจะทำให้ยอดเงินฝากของธนาคารกรุงศรีอยุธยาในปีนี้เป็นไปตามเป้าที่วางเอาไว้และในช่วงไตรมาสแรกปีหน้า ธนาคารมีการวางแผนที่จะปรับโครงสร้างผลิตภัณฑ์ประเภทตั๋ว B/E ให้มีความคล่องตัว ฝาก-ถอนง่ายยิ่งขึ้น เพื่อเป็นการเพิ่มศักยภาพในการแข่งขันในปีหน้า